Pasgebore baba verlate in bosse gevindArgieffoto ’n Pasgebore babadogtertjie is verlate in ’n bos in KwaZulu-Natal aangetref. Russel Meiring, woordvoerder van ER24, het gesê die baba is Donderdagmiddag langs Roystonweg in Mountainrise in Pietermaritzburg aangetref. Volgens hom is die paramedici deur die polisie se soek-en-reddingspan na die toneel ontbied. “Toe hulle by die toneel opdaag, het die polisie die pasgebore baba aan hulle oorhandig. Sover ons wete strek, is die baba daar aangetref,” het Meiring gesê. Dit is nie in dié stadium bekend wie presies die baba daar opgemerk het nie. Paramedici het die baba ondersoek en vasgestel dat sy geen ernstige beserings het nie, maar wel ’n baie lae liggaamstemperatuur. “Die baba is onmiddellik warm gemaak en na ’n nabygeleë hospitaal geneem vir verdere mediese behandeling,” het Meiring gesê. Die polisie ondersoek die voorval.